**B. Osobitná časť**

**K Čl. I**

V záujme zjednotenia pojmov sa upresňuje charakter výhry v oblasti hazardných hier, ktorá môže mať peňažnú alebo nepeňažnú formu.

Definícia herne sa na základe poznatkov z praxe spresňuje a v záujme jednoznačnosti vymedzenia priestoru herne sa definícia herne sprísňuje.

Vymedzuje sa pojem informácia o výhre, pod ktorou sa rozumie reklama v písomnej, zvukovej, obrazovej alebo v zvukovej a obrazovej forme, upozorňujúca na výšku výhry alebo na možnosť získania výhry, ktoré sa umiestňujú najmä na vonkajších častiach priestorov, v ktorých sa prevádzkujú hazardné hry alebo v blízkosti týchto priestorov. Ide najmä o rôzne jackpotové tabule, reklamné tabule, či iné tabule s pohyblivým alebo blikajúcim textom, ktoré oznamujú výšku možnej výhry.

Nadväzne na spresnenie definície výhry v § 2 písmeno j) sa navrhuje aj spresnenie definície hazardnej hry.

Legislatívna úprava, ktorá súvisí s kompetenciou obcí v oblasti obmedzenia prevádzkovania hazardných hier na území obce formou prijatia všeobecne záväzného nariadenia obce. Keďže sa navrhuje, aby prijaté všeobecne záväzné nariadenie obce platilo na celé územie obce a vzťahovalo sa na všetky druhy hazardných hier, ktorých prevádzkovanie je možné zákonom obmedziť, úprava spočíva v definovaní konkrétnych druhov hazardných hier, na ktoré sa bude môcť toto všeobecne záväzné nariadenie obce vzťahovať.

Na základe poznatkov z praxe sa v záujme zamedzenia nejednoznačného výkladu navrhuje ako nová náležitosť herného plánu uvádzať popis nešportových stávkových udalostí.

Navrhuje sa zahrnúť do metodickej pôsobnosti ministerstva aj metodické usmerňovanie obcí, pričom uvedené kompetencie sa na ministerstvo presúvajú z Finančného riaditeľstva SR.

V rámci predkladania výstupov z centrálneho registra prevádzkovateľov hazardných hier vedeného Finančným riaditeľstvom SR sa stanovuje lehota na predkladanie tohto výstupu.

Spresňuje sa postup Finančného riaditeľstva SR pri vedení informačného systému a predkladaní údajov z tohto systému ministerstvu.

Úprava korešponduje s návrhom v bode 7 – presun kompetencie v oblasti metodického usmernenia obcí z Finančného riaditeľstva SR na ministerstvo.

Aktuálne znenie upravujúce možnosť tzv. neohlásenej kontroly predstavuje čiastočnú konkretizáciu pôsobnosti orgánov dozoru, avšak s nepresnou terminológiou a nepreviazanosťou na systém sankcií. Vzhľadom na všeobecne nastavený systém dozoru, ktorý rovnako umožňuje výkon dozoru bez ohlásenia, navrhuje sa toto čiastočne duplicitné ustanovenie vypustiť.

Navrhovanou právnou úpravou sa zužuje rozsah druhov hazardných hier, ktorých prevádzkovanie je možné obmedziť všeobecne záväzným nariadením z dôvodu rozdielnosti hier z hľadiska rizika vzniku závislosti na hraní a zároveň nová právna úprava spresňuje možnosť obmedzenia prevádzkovania hazardných hier na území obcí, v tom zmysle, že prevádzkovanie hazardných hier na území obce bude možné obmedziť len v jednom konkrétnom prípade, a to len v prípade vážneho narúšania verejného poriadku v obci v súvislosti s hraním hazardných hier na jej území. Zároveň, v záujme predídenia možného selektívneho prístupu obce pri využívaní tohto nástroja sa navrhuje, aby prijaté VZN platilo na celé územie obce a vzťahovalo sa na všetky druhy hazardných hier, ktorých prevádzkovanie je možné zákonom obmedziť.

Prípady narúšania verejného poriadku v obci veľmi citlivo vnímajú jej obyvatelia a preto navrhnutá právna úprava ponecháva na obyvateľov príslušnej obce posúdenie miery narúšania verejného poriadku v ich obci v súvislosti s hraním hazardných hier na území ich obce. Obyvatelia obce sa môžu k tejto otázke vyjadriť spravidla v miestnom referende vyhlásenom podľa § 11a ods. 1 písm. c) zákona SNR č. 369/1990 Zb. o obecnom zriadení alebo v miestnom referende vyhlásenom podľa § 10 ods. 5 a 6 tohto zákona na základe poznatkov orgánov samosprávy. Príklady otázky predloženej na rozhodnutie v miestnom referende: „Pociťujete, že v súvislosti s hraním hazardných hier v obci dochádza k vážnemu narúšaniu verejného poriadku v obci?“ alebo „Myslíte si, že dochádza k vážnemu narúšaniu verejného poriadku v obci v súvislosti s hraním hazardných hier v obci?“.

Na základe poznatkov z praxe sa dopĺňa možnosť vstupu do priestorov v užívaní alebo vlastníctve dozorovaného subjektu, ktorému nebola udelená alebo vydaná všeobecná licencia, či už v rámci výkonu dozoru, alebo pri vyhľadávacej činnosti.

Navrhovanou úpravou sa jednoznačne ustanovuje možnosť daňovým úradom poskytovať obciam údaje na účely správy odvodov, pričom takéto poskytovanie údajov sa nebude považovať za porušenie mlčanlivosti.

Legislatívno-technická úprava v súvislosti s bodom 14 – nové označenie písmen.

Navrhuje sa zosúladenie lehôt s polrokmi v rámci kalendárneho roka a zároveň spresnenie termínov na predkladanie zoznamov prevádzkovateľov na základe všeobecnej licencie zo strany Finančného riaditeľstva SR.

Sumy základného imania pre prevádzkovateľov jednotlivých druhov hazardných hier, ktoré sú aktuálne uvádzané v Sk, sa navrhuje nahradiť sumami v mene euro, pričom v záujme zjednodušenia sa navrhuje ich mierne zníženie zaokrúhlením tak, aby zmena nespôsobila zvýšenie administratívneho zaťaženia prevádzkovateľov hazardných hier.

V záujme sprísnenia a spresnenia licenčných podmienok sa navrhuje, aby žiadateľ o udelenie individuálnej licencie na prevádzkovanie hazardných hier okrem dokladu o tom, že nemá nedoplatky u správcu daní prikladal aj doklad o tom, že nemá nedoplatky u správcu odvodov.

Legislatívno-technická úprava v súvislosti s upresnením pôsobnosti obce v rámci kompetencie nepovoliť prevádzkovanie hazardných hier na svojom území prijatím všeobecne záväzného nariadenia.

Špecifikuje sa doba platnosti vyjadrenia, ktoré vydáva obec v súvislosti s prevádzkovaním technických zariadení obsluhovaných priamo hráčmi alebo videohier a zavádza sa povinnosť každoročne predkladať platné vyjadrenie ministerstvu.

Navrhuje sa spresniť možnosť používania pojmu kasíno tak, aby tento pojem v označení prevádzky, názvu spoločnosti a podobne mohol používať výlučne prevádzkovateľ hazardných hier, ktorému bola udelená individuálna licencia na prevádzkovanie hazardných hier v kasíne.

V rámci prevencie a boja proti závislosti na hazardných hrách navrhuje sa sprísniť ustanovenia týkajúce sa osôb, vykonávajúcich stály dozor v herni, a to tak, aby mali s prevádzkovateľom uzatvorený pracovný pomer a zároveň boli v herni trvale prítomné.

Takisto v rámci prevencie a boja proti závislosti na hazardných hrách sa navrhuje, aby mimo herní bolo možné prevádzkovať najviac dva výherné prístroje alebo dva terminály videohier (najviac dve 2 hracie miesta i v prípade kombinácie uvedených zariadení) a v herniach najmenej päť výherných prístrojov, terminálov videohier alebo technických zariadení obsluhovaných priamo hráčmi (najmenej 5 hracích miest celkom i v prípade kombinácie uvedených zariadení). Zároveň sa navrhuje prevádzkovať technické zariadenia obsluhované priamo hráčmi iba v herniach. Súčasne sa menia podmienky prevádzkovania vybraných druhov hazardných hier, týkajúce sa fajčenia a požívania alkoholických nápojov v herniach, pričom navrhované spresnenie neodporuje aktuálnej právnej úprave o ochrane nefajčiarov.

Mimo priestorov, v ktorých sa prevádzkujú hazardné hry a v blízkosti týchto priestorov nesmú byť informácie o výhre (pútače, vývesky, vonkajšie jackpoty, bilboardy, polepy, a pod.), ktoré by lákali okoloidúce osoby na výhru alebo upozorňovali na možnosť výhry. Informácie môžu byť umiestnené výlučne v interiéroch priestorov, slúžiacich na prevádzkovanie hazardných hier, a to tak, aby neboli viditeľné z vonkajšej strany týchto priestorov.

Z dôvodu uvedeného v predchádzajúcich dvoch bodoch navrhuje sa zavedenie informačnej povinnosti pre prevádzkovateľov vybraných druhov hazardných hier – zverejnenie telefónneho čísla špecializovanej zdravotníckej inštitúcie pôsobiacej v oblasti prevencie, diagnostiky a liečby látkových a nelátkových závislostí.

Jedná sa o úpravu na základe poznatkov z praxe v súvislosti s vymedzením záväzkov krytých finančnou zábezpekou.

Jedná sa o spresnenie v súvislosti s navrhovanými úpravami postupov v prípade nakladania s finančnou zábezpekou.

Na základe poznatkov z praxe sa špecifikuje dôvod umožňujúci znížiť finančnú zábezpeku prevádzkovateľov, u ktorých sa zmenili parametre prevádzkovania, a to najmä počet prevádzkovaných zariadení, hracích stolov, kasín a podobne.

Upresňuje sa postup pri uvoľnení finančnej zábezpeky v prípade, ak má prevádzkovateľ nevysporiadané záväzky z odvodov a úroky z omeškania voči štátnemu rozpočtu. Keďže daňový úrad ako orgán dozoru a správca odvodov disponuje údajmi o stave a úhradách odvodov, navrhuje sa, aby v prípade nedoplatkov z odvodov mohol o zrušenie vinkulácie finančnej zábezpeky požiadať priamo daňový úrad, pričom banka by na základe právoplatného rozhodnutia Ministerstva financií SR o zrušení finančnej zábezpeky alebo jej časti previedla finančné prostriedky na účet príslušného daňového úradu.

Zmenou § 37 odsek 1 písmeno e) sa zvýši odvod z hernej istiny pri stávkových hrách a charitatívnej lotérii z 5,5 % na 6 %, pričom pri kurzových stávkach sa zvýši odvod z hernej istiny z 5 % na 5,5 % do štátneho rozpočtu. Herná istina je pri tomto druhu hazardných hier súčet vkladov. Úpravou tohto ustanovenia sa nezvyšuje odvod z hernej istiny pri dostihových stávkach a tento ostáva na úrovni 1%.

Paragrafom 37 odsek 1 písmeno j) sa stanovuje odvod do štátneho rozpočtu z prevádzkovania výherných prístrojov. Ide o paušálny odvod, ktorý prevádzkovateľ platí za jeden výherný prístroj bez ohľadu na dobu prevádzkovania výherného prístroja počas kalendárneho roka. Týmto ustanovením sa navrhuje zvýšiť paušálny odvod do štátneho rozpočtu za každý výherný prístroj z 1900 eur na 2100 eur.

Paragrafom 37 odsek 1 písmeno k) sa stanovuje odvod do štátneho rozpočtu z prevádzkovania hazardných hier prevádzkovaných prostredníctvom technických zariadení obsluhovaných priamo hráčom. Jedná sa o paušálny ročný odvod, ktorý je platený bez ohľadu na dobu prevádzkovania týchto zariadení počas kalendárneho roka. Zvýšenie paušálneho odvodu do štátneho rozpočtu za jedno technické zariadenie sa navrhuje z 3600 eur na 3900 eur.

Paragrafom 37 odsek 1 písmeno l) sa stanovuje odvod do štátneho rozpočtu z prevádzkovania videohier. Podobne, ako v predchádzajúcich dvoch prípadoch ide o paušálny ročný odvod a prevádzkovatelia ho platia bez ohľadu na dobu prevádzkovania videohier počas kalendárneho roka. S ohľadom na doterajší vývoj videohier sa navrhuje zvýšenie tohto paušálneho odvodu z 3900 eur za každý terminál na 4200 eur za každý terminál do štátneho rozpočtu.

Jedná sa o legislatívno-technickú úpravu v záujme zjednotenia pojmov.

Upresňujú sa lehoty predkladania hlásení, ktoré obciam v súvislosti s úhradou odvodov predkladajú prevádzkovatelia technických zariadení obsluhovaných priamo hráčmi. Z dôvodu, že odvody sa uhrádzajú paušálnou formou na základe počtu zariadení dvakrát ročne a prevádzkovatelia počet zariadení relatívne často menia, je pre obec dôležité mať včas údaje o aktuálnom počte prevádzkovaných zariadení.

Upresňujú sa lehoty predkladania hlásení, ktoré obciam v súvislosti s úhradou odvodov predkladajú prevádzkovatelia videohier. Z dôvodu, že odvody sa uhrádzajú paušálnou formou na základe počtu terminálov dvakrát ročne a prevádzkovatelia počet terminálov relatívne často menia, je pre obec dôležité mať včas údaje o aktuálnom počte prevádzkovaných terminálov.

Jedná sa o spresnenie postupov v prípade ročného vyúčtovania vybraných druhov hazardných hier.

Jedná sa o legislatívno-technickú úpravu.

V platnom znení zákona je prevádzkovateľovi vybraných druhov hazardných hier daná povinnosť uhrádzať odvody do rozpočtu obce, v ktorej sa nachádza prevádzka vybraného druhu hazardnej hry. V tejto súvislosti sa navrhuje, aby prevádzkovateľ predkladal povoľujúcemu orgánu (ministerstvu) ročné vyúčtovanie odvodov do rozpočtu obce po potvrdení touto obcou a zároveň uhradiť obci, ktorá vykonáva správu odvodov, nedoplatok, ktorý vznikol pri ročnom vyúčtovaní odvodu.

Podľa platnej právnej úpravy nedoplatky odvodov aj voči obci vymáha daňový úrad. Navrhuje sa preto doplniť inštitút vymáhania nedoplatkov odvodov do rozpočtu obce tou obcou, ktorá vykonáva správu odvodov.

Jedná sa o zosúladenie platnej terminológie.

Výšku základného imania v prípade národnej lotériovej spoločnosti, ktorá je v mene Sk sa navrhuje nahradiť v mene euro.

V záujme zjednotenia sa navrhuje aj v prípade pokút, ktoré sú uvedené v mene Sk uvádzať tieto v mene euro.

Spresňuje sa vymedzenie subjektu, ktorý môže ukladať sankciu, nakoľko sankciu ukladá nielen orgán dozoru, ale aj orgán, ktorý vykonáva správu odvodov. Orgán, ktorý vykonáva správu odvodov nemusí byť zároveň aj orgánom dozoru.

Rovnako ako v bode 42 sa jedná o uvádzanie pokút v mene euro.

Prechodnými ustanoveniami k úpravám účinným od 1. 1. 2013 sa navrhuje upraviť postupy v súvislosti s vydávaním nových všeobecne záväzných nariadení, ktorých rozsah a pôsobnosť sa v predloženom návrhu zákona upresňuje a súčasne sa upresňuje platnosť už vydaných všeobecne záväzných nariadení. Ďalej sa upravujú postupy v prípade nových podmienok definovaných pre herňu, upravujú sa postupy v prípade riešenia nedoplatkov odvodov v súvislosti s ich vymáhaním. Zároveň sa upravuje doba trvania už vydaných vyjadrení obcí, ako aj stanovuje sa termín, odkedy sú prevádzkovatelia hazardných hier povinní predkladať nové doklady v rámci licenčného konania a termín, odkedy sa použijú ustanovenia upravujúce úhradu preddavku odvodov.

Jedná sa o zosúladenie platnej terminológie.

**K Čl. II**

Navrhuje sa zavedenie nového správneho poplatku za vydanie vyjadrenia obce k prevádzkovaniu technických zariadení alebo zariadení používaných pri prevádzkovaní videohier z dôvodu, že ide o úkon obce, ktorý predstavuje určitý stupeň administratívnej záťaže.

**K Čl. III**

Účinnosť zákona sa navrhuje od 1. 1. 2013.

Schválené na rokovaní vlády Slovenskej republiky dňa 28. septembra 2012.

**Robert  Fico**

predseda vlády

Slovenskej republiky

**Peter Kažimír**

podpredseda vlády a minister financií

Slovenskej republiky